Тюштя

Тюштя (Тюштян) — эрзянь инязоро, васенце эрзянь пазмариенек.
Кие сон ульнесь.
Валморотнесэ-мифтнесэ ды эпостнэсэ, конат улить эрзятнень, кортамось моли Тюштядо кода васень эрзянь инязордо. Не моротнень лейтмотивесь — эрзянь кирдиця инязоронть кочкамось. Те ине таркантень арыця ломанесь аволь кодамояк пульки-понкс ломань, сон
«мода лангсо сехте сюпав, менель ало сехте козяв», сон пек виев «сисем сабансо, комсьвейкее лишмесэ Тюштянь соки», сонзэ «кшнинь кочкарянзо, кевень пря касмозо, уськсэ тапарязь куманжанзо, конястонзо лиси чись, 
копорьстэнзэ — валдо ковось, пря чертнень пева — тештинеть»
Моросо кадовсь лемезэ.
Сехте кезэрень морось Тюштядо кадовсь эрьва эрзянь велесэ, сонзэ эйсэ эрзятне панжить озксост, озноматнень, покш читнень:
Тюштя
"Кезэрень пингень эрзянь моро" 
Тюштя, да Тюштязоро,
Да Тюштязоро — да инязоро. 
Ох, косо да Тюштянь масторозо?
Да косо да Тюштянь раськезэ?
Кавто да пандо, да пандо ютксо,
Кавто да ведень усиясо,
Кавто да ведень усиясо,
Ведень усьясо пижине да луга,
Ведень усьясо пижине да луга.
Луганть лангсо да путонь кудо,
Луганть лангсо да путонь кудо.
Кудынесэнть таргань морга, 
Кудынесэнть таргань морга,
Морганть лангсо да ашо кшируця.
Морганть лангсо да ашо кшируця,
Руцянть лангсо да пижень яндава.
Руцянть лангсо да пижень яндава.
Яндавасонть човань пуре.
Ох, яндавасонть човань пуре.
Пуресэнть нолдазь сиянь кече,
Пуресэнть нолдазь сиянь кече.
Ков чизэ сон чаравты,
Ков чизэ сон чаравты
Тов кече пулось сон велявты,
Тов кече пулось сон велявты.
Пидезь-панезь атякшозо,
Пидезь-панезь атякшозо,
Рестазь-пуштазь нучко калозо,
Рестазь-пуштазь нучко калозо.
Верьга да ливтить колмо цянавт,
Верьга да ливтить колмо нармунть.
Сёлмо да песэст вальмас чавить,
Сёлмо да песэст вальмас чавить,
Ломань кельсэ да сынь басить,
Ломань кельсэ да сынь басить:
Тюштя, да, Тюштя, да, Тюштязоро,
Тюштязоро, да инязоро,
Тон а содат, Тюштя, мезеяк,
Тон а содат, Тюштя, мезеяк.
Душман саизе, да, Тюштя, масторот,
Ят саизе, да, Тюштя, масторот,
Ят саизе, да, Тюштя, тонь раськеть.
Коли саизе да ят мастором,
Коли саизе душман монь раськем,
0х, пидезь-панезь монь атякшом
Вельмиязо ды толгиязо.
Вельмиязо ды оймиязо
Да "ку-ка-ре-ку" сон рангстазо.
Коли саизе да ят мастором,
Коли саизе ят монь раськем,
Рестазь-пуштазь да нучко калом
Вельмиязо да оймиязо,
Вельмиязо да оймиязо,
Пурентень нолдазь да уйкшнэзэ
Ох, пидезь-панезь сон атякшось
Вельмиякшнось да толгиякшнось,
Да "ку-ка-ре-ку" сон рангстакшнось.
Ох, пуштазь*-рестазь нучко калось
Вельмиякшкось да оймиякшнось,
Човань пурес сон ювадекшнесь,
Човань пурес сон ювадекшнесь,
Яндавасонть да уйкшнекшнэсь.
Ох, вачкодсь Тюштя кавто кедензэ,
Нединзе Тюштя кемень суронзо.
Тюштянесь ульнесь мокшонь ды эрзянь васенце Инязорокс (оцязорокс, каназорокс). Те лемесь теевсь «тюштя» нарицательной валстонть, конасонть седикеле эрзятне тешкстнекшнесть сынст племань ветицятнень. Тюштядо ледстнематне неень шкас эзть стувтово эрзянь мельстэ-ёжосто. Нейгак мокшонь ды эрзянь велетнева марсеви «Тюштянь пинге» вал пусмось, конасо эрзятне тешкстыть се шканть, зярдо сынст покштятне-бабатне эрясть атянь биесэ, ансяк велетнева пилестэ-пилес ёвтневить Тюштядо ёвтнематне, ды валонзо, сехте питнеесь эйстэст — «Тюштянь пазчангот» весенень эрзятненень.